Kanivali ya Karibi ni sherehe inayoadhimishwa kila mwaka katika Visiwa vya Karibi na kule ambako watu wa Karibi walihamia kama Marekani, Amerika Kusini, Kanada, Uingereza, Ufaransa na Ujerumani. Asili yake ilikuwa katika desturi za kanivali ya Wafaransa Wakatoliki na utamaduni uliotokea Trinidad na Tobago hasa baada ya uhuru wa watumwa kuanzia miaka ya 1840. Majira yake ni siku zilizopo kabla ya Jumatano ya Majivu na kipindi cha Kwaresima. Kanivali ya Karibi hujulikana hasa kwa maandamano makubwa ambako watu hucheza barabarani wakisikiliza muziki wa Reggae au Calypso, na kuvaa mavazi mazuri na manyoya na mapambo sana. Mamia ya miaka iliyopita, watu ambao walifuata dini ya Kikatoliki katika nchi ya Italia walianza desturi ya kwenda tamashani, kuvaa mavazi maalumu na ya ajabu, na kula na kunywa sana kabla ya Jumatano ya Majivu ambaye ni siku ya kuanza saumu ya Kikristo katika Kwaresima. Kwa sababu Wakatoliki hawakula nyama wakati wa Kwaresima waliita sherehe hizo kwa Kiitalia "carne vale" – ambayo inamaanisha “kwaheri nyama.” Kadiri muda ulivyopita, kanivali katika Italia ikawa maarufu, na mila ikaenea Ufaransa, Uhispania, na nchi zote za Kikatoliki katika Ulaya.